b'\n_START_ARTICLE_\nElitne enote\n_START_PARAGRAPH_\nElitne enote (tudi gardne enote v Zdru\xc5\xbeenem kraljestvu, ZSSR in dr\xc5\xbeavah Var\xc5\xa1avskega pakta) so voja\xc5\xa1ke enote, ki so se izkazale v bojih oz. vojnah in si tako prislu\xc5\xbeile naziv elitne. V nekaterih dr\xc5\xbeavah pa za elitne enote smatrajo tiste z dolgim \xc4\x8dasom obstoja, neomade\xc5\xbeevano voja\xc5\xa1ko kariero, dobro javno podobo,..._NEWLINE_Za razliko od specialnih sil elitne enote niso dele\xc5\xbene kak\xc5\xa1nega specialisti\xc4\x8dnega urjenja; so izurjene na isti na\xc4\x8din kot sestrske enote, a po navadi to urjenje poteka dalje in je bolj podrobno. Po navadi pa so elitne enote privilegirane na razli\xc4\x8dne na\xc4\x8dine: bolj\xc5\xa1e oz. druga\xc4\x8de uniforme, bolj\xc5\xa1a oboro\xc5\xbeitev, vi\xc5\xa1ja pla\xc4\x8da, ve\xc4\x8dje ugodnosti (izhodi iz voja\xc5\xa1nice, dopusti,...). V primerjavi z obi\xc4\x8dajnimi enotami pa so pripadniki elitnih enot po navadi podvr\xc5\xbeeni vi\xc5\xa1jim standardom; po navadi to zajema dolo\xc4\x8dena telesna vi\xc5\xa1ina in te\xc5\xbea, zunanji izgled, splo\xc5\xa1na izobrazba, v nekaterih primerih pa tudi rasa, predniki,... Elitne enote tako predstavljajo predhodnico celotnih oboro\xc5\xbeenih sil in jih po navadi uporabljajo za motivacijo lastnih sil oz. za prikaz lastnih sil v tujini: npr. sodelovanje v MOM._NEWLINE_V smislu socialnega in dru\xc5\xbebenega razumevanja besede pa elito oboro\xc5\xbeenih sil predstavljajo \xc4\x8dastniki. Posebna oblika elitnih enot pa so gardne enote, ki so ve\xc4\x8dinoma namenjene varovanju najvi\xc5\xa1jih dr\xc5\xbeavnih predstavnikov ter predstavljanju lastnih oboro\xc5\xbeenih sil v okviru dr\xc5\xbeavnih proslav.'